Illum il-Kummissjoni Ewropea varat konsultazzjoni pubblika dwar kif l-Ewropa għandha tippromwovi l-innovazzjoni diġitali fis-saħħa u l-kura, għall-benefiċċju taċ-ċittadini u s-sistemi tas-saħħa fl-Ewropa. L-input se jiġi inkluż fil-Komunikazzjoni ġdida tal-politika li għandha tiġi adottata sal-aħħar tal-2017, kif tħabbar fir-reviżjoni riċenti tal-istrateġija tas-Suq Uniku Diġitali tal-Kummissjoni. Filwaqt li jilqgħu l-inizjattiva l-Viċi President Andrus Ansip u l-Kummissarji Vytenis Andriukaitis, Mariya Gabriel u Carlos Moedas stqarrew: “Aħna dedikati li ntejbu l-kwalità tal-ħajja taċ-ċittadini Ewropej billi ntejbu s-sistemi tas-saħħa, tal-kura u tar-riċerka Ewropej billi nagħmlu użu sħiħ tal-potenzjal tat-teknoloġiji diġitali. Din il-konsultazzjoni se tgħinna nidentifikaw il-mezzi biex noffru liċ-ċittadini, il-professjonisti mediċi u r-riċerkaturi aċċess aħjar għad-dejta tas-saħħa, il-prevenzjoni, ir-reazzjoni rapida għat-theddid pandemiku, it-trattamenti u l-kura personalizzati. Qed nikkunsidraw inizjattivi diġitali ġodda biex niksbu r-riżultati fil-qasam tal-moviment ħieles tal-pazjenti u d-dejta, biex nappoġġaw il-modernizzazzjoni tas-sistemi tas-saħħa nazzjonali, u biex niġbru flimkien l-evidenza u l-għarfien innovattiv mifruxa madwar l-Ewropa kollha. Fil-qalba tal-politiki tagħna, iċ-ċittadini u l-benesseri tagħhom huma l-ewwel prijorità tagħna.” Il-konsultazzjoni se tiġbor l-informazzjoni minn tliet oqsma ewlenin: Iċ-ċittadini, l-organizzazzjonijiet tal-pazjenti, il-professjonisti tas-saħħa u l-kura, l-awtoritajiet pubbliċi, ir-riċerkaturi, l-industriji, l-investituri, l-assiguraturi u l-utenti tal-għodod diġitali tas-saħħa huma mistiedna jikkondividu l-opinjonijiet tagħhom permess tal-Istħarriġ tal-UE sat-12 ta' Ottubru, 2017. Sfond It-tibdil demografiku, il-prevalenza dejjem tikber tal-mard kroniku, l-okkorrenza mill-ġdid ta' mard infettiv u l-ispejjeż dejjem jikbru tal-kura tas-saħħa, qed joħolqu sfidi kbar għall-forniment tal-kura tas-saħħa fl-Ewropa. Il-Komunikazzjoni dwar sistemi tas-saħħa effettivi, aċċessibbli u reżiljenti kkonkludiet li l-kapaċità fil-futur tal-Istati Membri li jipprovdu kura tas-saħħa ta' kwalità għolja għaċ-ċittadini kollha se tiddependi mill-fatt li s-sistemi tas-saħħa jsiru iktar reżiljenti, filwaqt li jibqgħu kosteffettivi u sostenibbli finanzjarjament. L-innovazzjoni diġitali tista' toffri għodod kosteffettivi biex tappoġġa t-tranżizzjoni minn mudell tal-kura tas-saħħa bbażat fuq l-isptar għal mudell li jiffoka fuq il-persuna u li huwa integrat, it-titjib tal-promozzjoni tas-saħħa, il-prevenzjoni u l-aċċess għall-kura, u li jikkontribwixxi għas-sostenibbiltà u r-reżiljenza tas-sistemi tal-kura tas-saħħa. Tista' tattwalizza d-dritt ta' aċċess taċ-ċittadini għad-dejta dwar is-saħħa tagħhom kullimkien fl-Ewropa. Tista' ttejjeb is-sorveljanza u d-detezzjoni bikrija tat-tifqigħat infettivi. Tista' wkoll tavvanza drastikament id-dijanjożi u t-trattament tal-pazjenti. Pereżempju, fil-qasam tal-mard rari, il-medja ta' żmien attwali ta' 5.6 snin għal dijanjożi ta' marda rari magħrufa, tista' titqassar għal sena waħda minħabba d-dijanjożi molekulari u t-telekonsultazzjonijiet mal-ispeċjalisti. Barra minn hekk, it-trasformazzjoni diġitali tas-saħħa u l-kura tistimula l-awtonomizzazzjoni taċ-ċittadini billi tħallihom jamministraw saħħithom huma stess u jinteraġixxu iktar faċilment mal-fornituri tas-saħħa. Ir-Reviżjoni ta' Nofs it-Term tas-Suq Uniku Diġitali tindirizza dawn il-kwistjonijiet. Tipproponi li l-Kummissjoni tindirizza l-ħtieġa u l-ambitu għal miżuri dwar is-saħħa u l-kura diġitali, f'konformità mal-leġiżlazzjoni dwar il-protezzjoni tad-dejta personali, id-drittijiet tal-pazjenti u l-identifikazzjoni elettronika. Il-ħidma tal-Kummissjoni f'dan il-qasam tibni fuq l-inizjattivi tas-saħħa diġitali diġà fis-seħħ, bħall-programmi ta' finanzjament għar-riċerka u l-innovazzjoni tal-Pjan ta' Azzjoni tas-Saħħa Elettronika, l-Orizzont 2020 u l-Għajxien Assistit Attiv, il-programm tal-Faċilità Nikkollegaw l-Ewropa, in-Networks Ewropej ta' Referenza għall-mard rari u kumpless, jew is-Sħubija Ewropea għal Innovazzjoni dwar it-Tixjiħ Attiv u b'Saħħtu. Aktar informazzjoni Ir-reviżjoni ta' nofs it-terminu dwar is-Suq Uniku Diġitali Ewrobarometru Speċjali 460. “Attitudnijiet lejn l-impatt tad-diġitalizzazzjoni u l-awtomatizzazzjoni fuq il-ħajja ta' kuljum Is-Saħħa fis-Suq Uniku Diġitali Politiki tas-Saħħa Elettronika Komunikazzjoni dwar sistemi tas-saħħa effettivi, aċċessibbli u reżiljenti Riċerka u innovazzjoni fis-saħħa